Κανονισμός (ΕΚ) αριθ. 190/2001 της Επιτροπής

της 30ής Ιανουαρίου 2001

για την τροποποίηση του κανονισμού (ΕΚ) αριθ. 1772/96 για τις λεπτομέρειες εφαρμογής των ειδικών μέτρων για τον εφοδιασμό των γαλλικών υπερπόντιων διαμερισμάτων όσον αφορά τα γεώμηλα σποράς (ισοζύγιο εφοδιασμού)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3763/91 του Συμβουλίου, της 16ης Δεκεμβρίου 1991, για τα ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 2 παράγραφος 6,

Εκτιμώντας τα ακόλουθα:

(1) Κατ' εφαρμογή του άρθρου 2 του κανονισμού (ΕΟΚ) αριθ. 3763/91, ο κανονισμός (ΕΚ) αριθ. 1772/96 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 263/2000(4), καθόρισε την ποσότητα που περιλαμβάνεται στο ισοζύγιο προβλέψεων εφοδιασμού των γαλλικών υπερπόντιων διαμερισμάτων με γεώμηλα σποράς και το ύψος της ενίσχυσης για τα προϊόντα που προέρχονται από τις υπόλοιπες χώρες της Κοινότητας για το ημερολογιακό έτος 2000. Το ισοζύγιο αυτό πρέπει να ορισθεί ανάλογα με τις ανάγκες των γαλλικών υπερπόντιων διαμερισμάτων.

(2) Κατ' εφαρμογή του άρθρου 2 παράγραφος 4 του κανονισμού (ΕΟΚ) αριθ. 3763/91, πρέπει να καθορισθεί το ποσό των ενισχύσεων για τον εφοδιασμό των γαλλικών υπερπόντιων διαμερισμάτων με γεώμηλα σποράς που προέρχονται από τις υπόλοιπες χώρες της Κοινότητας, κατά τρόπο ώστε να εξασφαλισθεί ότι ο εν λόγω εφοδιασμός πραγματοποιείται υπό όρους που αντιστοιχούν, για τον τελικό χρήστη, στο πλεονέκτημα που προκύπτει από την απαλλαγή των εισαγωγικών δασμών κατά την εισαγωγή για τα γεώμηλα σποράς τρίτων χωρών. Οι εν λόγω ενισχύσεις πρέπει να καθορισθούν λαμβάνοντας υπόψη, ιδίως, το κόστος εφοδιασμού από τη διεθνή αγορά.

(3) Ο παρών κανονισμός θα τεθεί σε ισχύ μετά τη λήξη της προθεσμίας που προβλέπεται για την υποβολή των αιτήσεων πιστοποιητικών εντός του Ιανουαρίου 2001. Προκειμένου να αποφευχθεί διακοπή του εφοδιασμού των ΥΓΔ, θα πρέπει να προβλεφθεί παρέκκλιση από το άρθρο 4 παράγραφοι 1 και 2 του κανονισμού (ΕΚ) αριθ. 1772/96 και να επιτραπεί, για τον μήνα αυτόν και μόνο, η υποβολή των αιτήσεων πιστοποιητικών στο διάστημα των πέντε εργάσιμων ημερών πέντε εργάσιμων ημερών που ακολουθεί την έναρξη ισχύος του παρόντος κανονισμού, και να καθορισθεί ως προθεσμία για την έκδοση των πιστοποιητικών το διάστημα των δέκα εργάσιμων ημερών που ακολουθεί την έναρξη του παρόντος κανονισμού.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1772/96 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

Για την εφαρμογή του άρθρου 2 του κανονισμού (ΕΟΚ) 3763/91, η ποσότητα που περιλαμβάνεται στο ισοζύγιο προβλέψεων εφοδιασμού με γεώμηλα σποράς που υπάγονται στον κωδικό ΣΟ 0701 10 00, για την οποία προβλέπεται η απαλλαγή του εισαγωγικού δασμού στα υπερπόντια γαλλικά διαμερίσματα ή η κοινοτική ενίσχυση για τα προϊόντα που προέρχονται από τις υπόλοιπες χώρες της Κοινότητας, ορίζεται στο παράρτημα."

2. Το άρθρο 2 αντικαθίσταται από το ακόλουθο κείμενο:

"Άρθρο 2

Η ενίσχυση που προβλέπεται στο άρθρο 2 παράγραφος 4 του κανονισμού (ΕΟΚ) αριθ. 3763/91 για τον εφοδιασμό των γαλλικών υπερπόντιων διαμερισμάτων με γεώμηλα σποράς σύμφωνα με το ισοζύγιο προβλέψεων και τα οποία προέρχονται από την αγορά της Κοινότητας, ορίζεται στο παράρτημα."

Άρθρο 2

Κατά παρέκκλιση του άρθρο 4 παράγραφος 1 του κανονισμού (ΕΚ) αριθ. 1772/96, για τον Ιανουάριο 2001, υποβάλλονται στην αρμόδια αρχή οι αιτήσεις πιστοποιητικών εντός 5 εργασίμων ημερών μετά την έναρξη ισχύος του παρόντος κανονισμού.

Κατά παρέκκλιση του άρθρο 4 παράγραφος 1 του κανονισμού (ΕΚ) αριθ. 1772/96, για τον Ιανουάριο 2001, τα πιστοποιητικά εκδίδονται εντός 10 εργασίμων ημερών μετά την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 356 της 24.12.1991, σ. 1.

(2) ΕΕ L 328 της 23.12.2000, σ. 2.

(3) ΕΕ L 232 της 13.9.1996, σ. 13.

(4) ΕΕ L 29 της 4.2.2000, σ. 3.

ΠΑΡΑΡΤΗΜΑ

Ισοζύγιο εφοδιασμού των γαλλικών υπερπόντιων διαμερισμάτων με γεώμηλα σποράς για την περίοδο από 1ης Ιανουαρίου έως 31 Δεκεμβρίου 2001

>ΘΕΣΗ ΠΙΝΑΚΑ>